Jucătoarea belarusă de tenis Arina Sabalenka (2 WTA) s-a calificat marţi în turul al doilea al turneului de la Roland Garros, al doilea de Mare Şlem al anului, după ce a eliminat-o cu 6-1, 6-2 pe rusoaica Erika Andreeva (100 WTA).
Sabalenka s-a impus după o partidă de doar o oră şi zece minute, iar în runda următoare o va întâlni pe învingătoarea din partida care opune două jucătoare venite din calificări, Irene Burillo Escorihuela (Spania, 302 WTA) şi Moyuka Uchijima (Japonia, 83 WTA).
În alt meci, germanca Angelique Kerber (36 ani), triplă campioană de Mare Şlem, a fost învinsă de olandeza Arantxa Rus, cu 6-4, 6-3.
"E ciudat să o vezi pe Kerber jucând pe un teren atât de mic. Care e plin până la refuz desigur", a scris jurnalistul Jose Morgado pe X.
Rusoaica Daria Kasatkina, a zecea favorită, a trecut de poloneza Magdalena Frech cu 7-5, 6-1.
Rezultate de marţi:
Zheng Qinwen (China/N.7) - Alize Cornet (Franţa) 6-2, 6-1
Elina Avanesian (Rusia) - Zhu Lin (China) 6-2, 6-4
Petra Martic (Croaţia) - Kristina Mladenovic (Franţa) 6-4, 6-4
Arantxa Rus (Olanda) - Angelique Kerber (Germania) 6-4, 6-3
Elena Rîbakina (Kazahstan/N.4) - Greet Minnen (Belgia) 6-2, 6-3
Daria Kasatkina (Rusia/N.10) - Magdalena Frech (Polonia) 7-5, 6-1
Arina Sabalenka (Belarus/N.2) - Erika Andreeva (Rusia) 6-1, 6-2